कुक भारत के खिलाफ सीरीज के बाद लेंगे संन्यास
Wednesday, Nov 14 2018 | Time 00:27 Hrs(IST)
लंदन, 03 सितम्बर (वार्ता) दुनिया के सर्वश्रेष्ठ बल्लेबाजों में से एक और पूर्व कप्तान इंग्लैंड के एलेस्टेयर कुक ने सोमवार को एलान कर दिया कि वह भारत के खिलाफ मौजूदा टेस्ट सीरीज के बाद अंतर्राष्ट्रीय क्रिकेट से संन्यास ले लेंगे।
इंग्लैंड पांच मैचों की सीरीज में 3-1 की अपराजेय बढ़त बना चुका है और सीरीज का आखिरी मैच सात सितम्बर से लंदन में खेला जाएगा। कुक इंग्लैंड की तरफ से टेस्ट मैचों में सबसे ज्यादा रन बनाने वाले खिलाड़ी हैं। दिलचस्प तथ्य है कि कुक ने भारत के खिलाफ मार्च, 2006 में अंतरराष्ट्रीय क्रिकेट में पदार्पण किया था और अब वह भारत के ही खिलाफ मैच खेलकर संन्यास लेंगे।
कुक ने अंतर्राष्ट्रीय क्रिकेट परिषद (आईसीसी) की आधिकारिक वेबसाइट पर कहा, “पिछले कुछ मुश्किल महीनों को देखते हुए मैंने अंतर्राष्ट्रीय क्रिकेट से संन्यास लेने का फैसला किया है। हालांकि यह मेरे लिए एक दुख भरा दिन है। मैंने खुशी के साथ क्रिकेट को अपना सब कुछ दिया है और अब क्रिकेट को देने के लिए मेरे पास कुछ नहीं बचा है।”
पूर्व कप्तान कुक ने इंग्लैंड के लिए 160 टेस्ट मैच खेले हैं और इस दौरान उन्होंने 44.88 के औसत से 12254 रन बनाए हैं। उनके बल्ले से 32 शतक और 56 अर्धशतक निकले हैं। कुक के नाम इंग्लैंड की तरफ से सबसे ज्यादा रन, सबसे ज्यादा मैच, सबसे ज्यादा शतक और सबसे ज्यादा 150 से ज्यादा रन बनाने का रिकॉर्ड दर्ज है। उन्होंने इसके अलावा 92 वनडे में 3204 रन बनाये हैं।